Kaapstad-damvlakke styg tot 101,6%Theewaterskloofdam (September 2020) (Foto: @Louis96018668/ Twitter) Die totale kapasiteit van damme wat Stad Kaapstad bedien het in die afgelope week met 2,7% gestyg, van 98,9% die vorige week tot 101,6%. Daaglikse waterverbruik vir dieselfde periode het egter tot 738 miljoen liter water per dag toegeneem van 718 miljoen liter water die vorige week. Damme het teen hierdie tyd verlede jaar op 90,3% gestaan. Damvlakke het eers in Oktober 2020 die 100%-merk verbygesteek. Die damme was voor dit in 2014 laas vol. “Alhoewel die damvlakke beslis iets is waaroor ons dankbaar kan wees, kan ons nie agteroorsit in ons ambisie vir watersekerheid nie,” sê Xanthea Limberg, burgemeersterskomiteelid vir water en afvaldienste. “Ons moet ons afhanklikheid op oppervlakwater (reën) verminder. Die stad is deurlopend besig om sy Nuwe Waterprogram te ontwikkel. Kaapstad is in ŉ waterskaarste streek geleë en die klimaat, veral in Suider-Afrika, is al hoe meer onvoorspelbaar. “Die stad brei sy bestuur van bestaande watervoorraad uit en aanvaar die verantwoordelikheid dat hy sy munisipale mandaat moet oortref wat grootmaat watervoorraad betref, net soos wat ons gedoen het tydens die onlangse droogte.”